Twee vroue, man vas oor renosterstroperyArgieffoto: Reint Dykema Lt. Robert Netshiunda, woordvoerder van die Valke, het gesê hulle het ŉ wenk ontvang oor ŉ groep mense wat beplan het om renosters in die Krugerwildtuin te stroop. “Veiligheidspersoneel by die onderskeie hekke is in kennis gestel en ŉ voertuig is Donderdag by die Numbi-hek voorgekeer.” Volgens Netshiunda is die motor deursoek en is daar op ŉ .375-jaggeweer, wat in die enjinkompartement versteek was, beslag gelê. Daar is glo ook ŉ knaldemper en ammunisie in die kattebak gevind. Netshiunda het gesê die verdagtes wou glo die vuurwapen in die wildtuin aflaai vir stropers wat reeds daar sou wees. “Een van die verdagtes kon daarin slaag om te ontsnap en het in die veld in gevlug.” Die drie verdagtes, onderskeidelik 20, 21 en 25 jaar oud, sal Vrydag in die Witrivier-landdroshof verskyn op aanklag van die besit van ŉ ongelisensieerde vuurwapen en ammunisie en sameswering om renosters te stroop.